​Lørdag kunne TV 2 melde at Mathias Normann var på vei til den russiske klubben FC Rostov.

Nå bekrefter den russiske klubben overgangen på sine egne hjemmesider.

Ifølge Lofotposten har 22-åringen skrevet under på 4,5-årskontrakt med russerne.

TV 2 har forsøkt å komme i kontakt med Mathias Normann mandag, men uten å lykkes.

Fra Premier League-klubb

Mathias Normann hentes fra den engelske Premier League-klubben Brighton, der både han og Leo Østigaard har spilt de siste årene.

Normann ble hentet til England fra Bodø/Glimt i 2017, men ble umiddelbart leid ut til Molde.



Han rakk aldri å spille en offisiell Premier League-kamp for Brighton.

Nå fortsetter karrieren altså i Russland, der han blir lagkamerat med flere med erfaring fra norsk fotball. Björn Bergmann Sigurdarson og Vidar Örn Kjartansson spiller blant annet for den russiske klubben.